
       PARLAMENTUL  ROMÂNIEI
          CAMERA DEPUTAŢILOR

	COMISIA JURIDICĂ, DE  DISCIPLINĂ  ŞI IMUNITĂŢI
	Bucureşti, 25 aprilie 2007
Nr. PL-x  203/2007


RAPORT

asupra proiectului de Lege pentru modificarea Legii nr.359/2004 privind simplificarea formalităţilor la înregistrarea în registrul comerţului a persoanelor fizice, asociaţiilor familiale şi persoanelor juridice, înregistrarea fiscală a acestora, precum şi la autorizarea funcţionării persoanelor juridice

                 În conformitate cu prevederile art. 95 din Regulamentul Camerei Deputaţilor, republicat, cu modificările ulterioare, Comisia juridică, de disciplină şi imunităţi a fost sesizată, spre dezbatere în fond, cu proiectul de Lege pentru modificarea Legii nr.359/2004 privind simplificarea formalităţilor la înregistrarea în registrul comerţului a persoanelor fizice, asociaţiilor familiale şi persoanelor juridice, înregistrarea fiscală a acestora, precum şi la autorizarea funcţionării persoanelor juridice, trimis cu adresa nr. PL-x 203 din 2 aprilie 2007 şi  înregistrat cu nr.31/369 din  3 aprilie 2007.  
                 Potrivit prevederilor  art. 75 din Constituţia României, republicată şi ale art. 92 alin. (9) pct. 1 din Regulamentul Camerei Deputaţilor, republicat, Camera Deputaţilor este  Cameră decizională.
 Senatul, în calitate de primă Cameră sesizată, a adoptat acest proiect de lege, în şedinţa din data de  28 martie 2007.
                Consiliul Legislativ, prin avizul nr.1568 din 1.03.2007, a avizat favorabil  proiectul de lege cu unele observaţii şi propuneri.
                 Comisia pentru industrii şi servicii, a avizat favorabil acest proiect de lege, prin avizul nr.23/92 din 18.04.2007.
                 Proiectul de lege are ca obiect modificarea Legii nr.359/2004 privind simplificarea formalităţilor la înregistrarea în registrul comerţului a persoanelor fizice, asociaţiilor familiale şi persoanelor juridice, înregistrarea fiscală a acestora, precum şi la autorizarea funcţionării persoanelor juridice, având în vedere că din conţinutul declaraţiilor pe propria răspundere privind respectarea măsurilor de prevenirea şi stingerea incendiilor, nu rezultă că acestea sunt în conformitate cu situaţia reală. Prin modificările propuse  se evită crearea unor stări de pericol cu consecinţe grave asupra vieţii şi integrităţii fizice a persoanelor şi asupra proprietăţii, având în vedere că forma de autorizare a funcţionării comercianţilor pe baza declaraţiei pe propria răspundere, prevăzută de lege, care includea şi domeniul prevenirii şi stingerii incendiilor, a determinat reducerea semnificativă a nivelului de protecţie împotriva incendiilor.
                În conformitate cu prevederile art. 61 din Regulamentul Camerei Deputaţilor, republicat, membrii  Comisiei juridice, de disciplină şi imunităţi  au examinat proiectul de lege susmenţionat şi documentele care îl însoţesc, în şedinţa din 25 aprilie 2007. 

                La lucrări au participat, în calitate de invitaţi, din partea Ministerului Internelor şi Reformei Administrative, domnul Sorin Calotă, director şi domnul Radu Constantin, şef serviciu la Inspectoratul General pentru Situaţii de Urgenţă .
                În urma dezbaterilor, membrii Comisiei au hotărât, cu unanimitate de voturi, să propună plenului Camerei Deputaţilor adoptarea proiectului de Lege pentru modificarea Legii nr.359/2004 privind simplificarea formalităţilor la înregistrarea în registrul comerţului a persoanelor fizice, asociaţiilor familiale şi persoanelor juridice, înregistrarea fiscală a acestora, precum şi la autorizarea funcţionării persoanelor juridice, în forma adoptată de Senat.
      La lucrările Comisiei au fost prezenţi 15 deputaţi din totalul de 27 membri ai Comisiei juridice, de disciplină şi imunităţi.
În raport cu obiectul şi conţinutul reglementării, proiectul de lege face parte din categoria legilor ordinare.
                          PREŞEDINTE ,                          SECRETAR,        
           Sergiu ANDON                          George BĂEŞU     
      Consilier,

      Cecilia Păduroiu

